اوکراینا-دا خارکوو شهری‌نین بلدیه صدری ایگور ترخوو روسیانین بومباردمان‌لارین شدتینی آرتیردیغینی و هوجوم‌لاردا بیر اوشاغین اؤلدوگونو آچیقلاییب.
ایگور ترخوو ویدئوموراجیتله وئردیگی آچیقلامادا محاربه‌نین 47-جی گونونون خارکوو اوچون آغیر گون اولدوغونو بیلدیریب.
ترخوو بیلدیریب کی، شهرده‌کی یاشاییش منطقه‌لری، آلت یاپی و قورکی پارکی بومبالانیب.
او، "تأسف کی، یارا‌لانان‌لار وار و ان پیسی اوشاق‌لاریمیزدان بیری دونیاسینی دییشیب" دئییب.
اوکراینا باش قرارگاهی بیلدیریب کی، روسیا دونتسک و لوگانسک ویلایت‌لرینی تامامیله اله کئچیرمک پلانیندان ال چکمه‌ییب.
باش قرارگاهین "فیسبوک" حسابیندان ائدیلن پایلاشمادا اوکراینا اوردوسو و خالقی‌نین 47-جی گونده ده روسیا حربی ایشغالینا قارشی قهرمانجاسینا مقاومتینی داوام ائتدیردیگی بیلدیریلیب.
آچیقلامادا روسیا قوشون‌لاری‌نین ماریوپل-ون معین بؤلگه‌لرینده هوجوم عملیاتینی داوام ائتدیردیگی وورغولانیب:
"دوشمن دونتسک و لوگانسک ویلایت‌لرینی تام اله کئچیرمک پلانین‌دان ال چکمیر".
آچیقلامادا قئید اولونوب کی، روسیا عسگرلری خارکوو شهرینی چوخ سایلی بوراخیلیش راکت سیستم‌لری ایله قیسمن محاصره‌یه آلماغا چالیشیب.
"روسیا قوشون‌لاری خرسون شهری و بؤلگه‌سینده‌کی وطنداش‌لار اوزرینده پسیخولوژی تأثیر یاراتماق اوچون تدبیرلر حیاتا کئچیریر. اونلار روسیانین قوندارما حربی عملیاتینی اؤز اساسلاندیرما‌لاری ایله ایضاح ائتدیک‌لری اینفورماسیون بولتن‌لری یاییرلار" دئییلیب.
آچیقلامادا لوگانسک ویلایتینده 65 یاش‌دان آشاغی کیشی‌لر اوچون، خصوصاً ده بیرلیک‌ده‌کی عسگر ایتکی‌لرینی دول‌دورماق اوچون سفربرلیک اعلان ائدیلدیگی وورغولانیب:
"روسیا عسگرلری بو یاشدا اولان اینسان‌لاری معین ائتمک و زورلا عسگرلیگه جلب ائتمک اوچون اجتماعی بینا‌لارا و فابریکالارا باسقین ائدیرلر".
خاطیرلادیق کی، روسیا قوشون‌لاری فوریه‌نین 24-ده اوکراینایا حربی هوجوم باشلادیب.
